વર્ષ ૨૦૦૭ની ગુજરાત વિધાનસભા ચૂંટણીમાં પણ માયા કોડનાનીનો ફરી વિજય થયો હતો અને જલ્દી જ ગુજરાત સરકારમાં મંત્રી પણ બની ગયાં હતાં.૨૦૦૯માં સુપ્રીમ કોર્ટ દ્વારા નિમાયેલી વિશેષ ટીમે તેમને પૂછપરછ માટે બોલાવ્યાં હતાં.પછી તેમની ધરપકડ કરવામાં આવી જેના કારણે મંત્રી પદેથી રાજીનામું આપવાની ફરજ પડી હતી.જો કે, જલ્દી જ તેઓ જામીન પર બહાર આવી ગયાં હતાં. તે દરમિયાન તેઓ વિધાનસભા જતા હતા અને કેસ પણ ચાલી રહ્યો હતો.૨૯ ઓગસ્ટ ૨૦૧૨માં છેવટે કોર્ટે તેમને નરોડા પાટીયા કેસમાં દોષિત જાહેર કરી આજીવન કેદની સજા આપી હતી. આમ તો આ કેસમાં ૨૦૧૪માં જ માયાબેનને દોષિત ઠેરવી દઈને તેમને ૨૮ વર્ષની કેદની સજા સંભળાવી દેવામાં આવી હતી, પરંતુ રાષ્ટ્રીય સ્તરનાં એક રાષ્ટ્રવાદી પત્રકાર મધુ કિશ્વરે કેસની ઊંડી તપાસ કરીને તે અંગે વિગતવાર લખ્યું ત્યારે માયાબેનના સમર્થકોને પણ હિંમત આવી અને ચુકાદા સામે અપીલ થઈ. હવે ફરી આ કેસ કેટલો ચાલશે અને ચુકાદો ક્યારે આવશે એ તો સમય જતાં નક્કી થશે, પરંતુ રાજકીય કારણોસર માયાબેનને કેવી રીતે ફસાવવામાં આવ્યાં તેની ચર્ચા થવી જોઈએ.માયાબેન વિરૂદ્ધનો સમગ્ર મામલો રાજકીય કિન્નાખોરીનો હોવાનું મધુ કિશ્વર પ્રસ્થાપિત કરી ચૂક્યાં છે. માયાબેનને આ કેસમાં ફસાવવામાં આવ્યાં ત્યારે ગુજરાતના મીડિયાએ એસઆઈટી, તિસ્તા સેતલવાડની એનજીઓ તેમજ તે સમયની કેન્દ્રની યુપીએ સરકારની વાત યથાવત્‌ સાંભળી લીધી હતી અને વાસ્તવિક તપાસ કરવાનો કોઈ પ્રયાસ કર્યો નહોતો. તેથી વિરૂદ્ધ મધુ કિશ્વરે ખૂબ ઊંડાણપૂર્વક તપાસ કરીને શોધી કાઢ્યું કે ૨૦૦૨માં તોફાનો થયા પછી છેક છ વર્ષ સુધી તો ડૉ. કોડનાની વિરૂદ્ધ કોઈ કેસ તો શું, એફઆઈઆર પણ દાખલ થઈ નહોતી. ૨૦૦૨ પછી જેટલા કેસ નોંધાયા અને જેટલી એફઆઈઆર દાખલ થઈ તેમાં ક્યાંય માયાબેનનના નામનો ઉલ્લેખ જ નહોતો. તેમછતાં વર્ષો પછી અચાનક ૧૧ સાક્ષી ઊભા થઈ ગયા અને તેમણે માયાબેન વિરૂદ્ધ કેસ કર્યો.મધુ કિશ્વરે તેમનાં સંશોધન દ્વારા સાબિત કર્યું છે કે આ સમગ્ર રમત પાછળ તિસ્તા સેતલવાડ અને તેમના પતિ જાવેદની એનજીઓ તેમજ રાજકીય મેળાપીપળી હતી. કોંગ્રેસને એવી આશા હતી કે આ કેસ થશે તો નરેન્દ્ર મોદી પોતે ફસાઈ જશે અને છેવટે તેમની રાજકીય કારકિર્દીનો વિજયરથ અટકી જશે.માયાબેનના સમર્થનમાં આજે આ તારણ નીકળી શકે છે તેનું કારણ એ જ છે કે માયાબેન પોતે એક ડૉક્ટર છે. તેમણે વર્ષો સુધી નરોડા વિસ્તારમાં ડૉક્ટર તરીકે સેવા આપી છે અને તેમની સારવાર લેનારાઓમાં મુસ્લિમોની સંખ્યા પણ મોટી હતી કેમકે નરોડા વિસ્તારમાં બંને સમુદાય રહેતા હતા. આ જ કારણે તાર્કિક રીતે જોઈએ તો ૨૦૦૨ના તોફાનો પછી નરોડા પાટિયા વિસ્તારમાં જે કઈં બન્યું તેની સામે કેસ થયા તેમાં એકપણ મુસ્લિમે માયાબેનના નામનો ઉલ્લેખ કર્યો નહોતો. અર્થાત માયાબેન વિરૂદ્ધ કોઈએ એફઆઈઆર કરી નહોતી, કોઈ એફઆઈઆરમાં કોઈ મુસ્લિમે તેમનું નામ લીધું નહોતું. તેથી જ માયાબેન સતત એ વિસ્તારમાંથી ચૂંટણી જીતતાં હતાં અને રાજ્યમાં પ્રધાન પણ બનતાં હતાં. પરંતુ રાજકીય દોરીસંચાર હેઠળ તીસ્તા સેતલવાડે જે કંઈ કર્યું તેનાથી માયાબેનની કારકિર્દી રોળાઈ ગઈ એ તો ઠીક, પરંતુ તેમની સાથે જેલમાં જે કંઈ વર્તન થયું તેનાથી તેઓ માનસિક અને શારીરિક રીતે ભાંગી ગયાં. હવે તેમના વિતેલા આ ભૂતકાળને કોઈ પરત તો નહીં કરી શકે, પરંતુ તેમને ન્યાય મળશે અર્થાત તેઓ આરોપમુક્ત થશે તેવી આશા તેમના પરિવારજનો રાખી રહ્યા હતા.